
Korrupció- és csalásellenes küzdelem az Európai Unióban

A korrupció és a csalás az Európai Unió pénzügyi érdekeit is sértő legsúlyosabb deliktumok közé tartozik, az általuk okozott kár mértéke euró milliárdokra tehető. Különösen a szupranacionális jogtárgyak védelme érdekében az Unió, nemzetközi és más szervezetekkel karöltve, fokozott figyelmet fordít e bűncselekmények megakadályozására, amit bizonyítanak a különböző speciális jogi aktusok, valamint a létrehozott intézmények, szervezetek és együttműködési fórumok. Kutatásom centrumában a megelőzés és a bűnüldözés lehetséges módjainak, illetve a küzdelem eddigi sikertelensége okainak feltárása áll.
Munkámban mindenekelőtt tisztázom az európai büntetőjog fogalmát, ami nélkül nem érthető meg, milyen jogi keretek között zajlik az említett bűncselekményekkel szembeni harc. Ismertetem a központosított szisztéma megvalósításának indokait, a rendelkezésre álló eszközöket, és a mélyebb integráció elmaradásában rejlő veszélyeket. Ezután rátérek a korrupció definiálási lehetőségeinek, a jogegységesítés magyar Büntető Törvénykönyvben fellelhető jeleinek bemutatására, majd ízelítőt nyújtok a legjelentősebb antikorrupciós egyezményekből és institúciókból. Ezt követően hasonló módszerrel feltárom a csalás megfékezésére hivatott szervezeteket és projekteket, a foganatosított intézkedések jogszabályi és elvi alapjait, valamint a releváns bizottsági stratégiát.
Véleményem, meglátásaim a dolgozatba szőve számos helyen megtalálhatók, legfontosabb észrevételeimet, megoldási javaslataimat azonban az utolsó, De lege ferenda címet viselő rész tartalmazza. Szövegművemet igyekeztem izgalmas adatokkal, ügyekkel, gyakorlati példákkal és ábrákkal is színesíteni.
Írásomból folyamatosan kisejlik mintegy háttérben megbúvó alapdilemmaként, hogy az Európai Unió közös érdeket szolgáló bűnmegelőzési és bűnüldözési mechanizmusainak fundamentumát képező, büntetőjogi normák alkotására vonatkozó jogalap meddig tágítható, illetve a Lisszaboni Szerződés rendelkezései milyen fordulatot hozhatnak az európai büntetőjog fejlődésében. 



